  Виталий Пронин 2014-тӥ арын Олимпиада Россиын ортчоз. Ас дорамы тросгес медаль омыртон вылысь школаын дышетон программае воштӥськонъёс пыртэмын. Туэысен ваньмаз школаосын физкультурая урокъёс арняяз куинь час нуисько. Таӵе воштӥськонъёс матэктӥсь Олимпиадаен гинэ герӟаськемын ӧвӧл. Нылпиослэн тазалыксы арысь аре лябӟе. Бызьылэм-тэтчам интые, пиналъёс компьютер я телевизор сьӧрын пуко, нош бадӟым классъёсын дышетскисьёс урод сямъёсын эшъяськыны кутско. Озьы аттестат басьтытозязы, 10 процентэз егитъёс гинэ таза луо.Россиысь мугорез кыдатон культурая, туризмъя но егитъёсын ужан политикая министр Виталий Мутко шуиз: нылпиос тросгес вырыны, бызьылыны кулэ, соин ик физкультурая урокъёсты йылэтоно. Угось покчи классъёсын дышетскисьёс нуналаз 35 процент дырзэс парта сьӧрын пукыса ортчыто ке, бадӟым классъёсысь пиналъёс - 75-85 процентсэ.Туэысен Россиысь вань школаосын физкультурая урокъёс арняяз куинь пол нуисько. Талэсь бере уг кыльы Удмуртия но. Бен, куд-ог школаос понна таӵе выльдӥськон  паймымон ӧз поты - куд-ог школаосын физкультурая урокъёссэс кык час нуэм сяна, куинетӥзэ аэробикаен, фитнесэн я гимнастикаен воштылӥзы. Озьы кылем арысен  ик ини мугорез кыдатонлы тросгес саклык висъязы Вотка, Красногорск, Сюмси, Якшур-Бӧдья, Можга ёросъёс но Иж город.- Туэ дышетскон армы кылем арынлэсь пичи но уг висъяськы, - шуиз Ижысь 31 номеро школаысь физкультурая дышетӥсь Владимир Максимов. - Бен, бордамы итӥськизы покчи классъёсын дышетскисьёс. Та дырозь физкультурая урокъёссы соослэн арняяз кык пол вал ке, туэысен куинь луиз, нылпиос теннисэн шудыны дышетско. Бадӟым классъёсын дышетскисьёсмы куинетӥ арзэ ни арняяз куинь час мугорзэс кыдато. Ужаммылэн пайдаез шӧдӥське. Мукет школаосын ӵошатыса, нылпиос ӧжытгес висё, физкультура предметъя Россиысь олимпиадаосын вормонъёс басьто. Малпасько, азинсконъёсмы эшшо но йылозы.Та школа шоро-куспоосыз пӧлы пыре. Котькуд классын 20-25 мурт тодон-валан люка, котькуд класслэн вань на 3-4 параллелез. Озьы ке но нылпиос одӥг сменаен дышетско. Соин ик инвентарьзы, спортзалзы ӵем дыръя уг тырмы. Шуг-секытысь потон вылысь кык классэз огазеяло, куд-ог дыръя уроксэс коридорын ортчыто.Таӵе воштӥськонъёслы тужгес шумпотэмын дышетӥсьёс но тренеръёс. Кызьы вераз шаерысьтымы Капчи атлетикая федерацилэн кивалтӥсез Валерий Сунцов, арняяз куинь час - со ӧжыт, пе, эшшо сомында ик час тренировкаосы ветлысалзы на ке... Школаын ке ӧз - кытын адямиос мугорзэс кыдатозы на, куд-ог странаосын физкультура предметсы нуналлы быдэ нуиське.ӵапак та школаын ик дышетске мынам нылы. Физкультураез арняяз куинь час каремзы бере шумпотоз кожасько вал, нош со нырзэ кисыръя. Урокъёссы ульчаын ортчыку, быдэс класслэн мылкыдыз капчи. Нош спортзалын ке... Огдыре 40 пинал бызьылыны кутске, тузонэн шоканы ик уг луы ни. Таӵе дыръя пиналъёс оло мугорзэс кыдато, оло тазалыксэс лябӟыто.Мукет югдур гуртын: омыр чылкыт, спортзалъёссы эркын, тӥрлыксы тырмыт. Сыӵе дыръя котькудӥзлэн чупресгес кариськемез потоз.Дышетӥсьёслэсь сюлмаськонъёссэс син азяз возе шаерысьтымы мугорез кыдатон культурая, спортъя но туризмъя министр Игорь Краснов.- Мар лэсьтӥське, ваньмыз умойлы, - шуиз со. - Спортзалъёс куд-ог интыосын уг тырмо, физкультураез нуисьёслэн луонлыксы вань актовой залэз кутыны. Озьыен, липет ваньмызлы тырме. Шугъяськонъёс кылдо спорт тӥрлык ласянь гинэ. Дышетӥсьёсмы окмо. Куинь час каремен, соослэн ужзы трослы йылӥз.Школа спортзалъёсы выль тӥрлык вуысал ке, пиналъёс отчы ӵемгес пырасалзы. Вань дышетскисьёсты спортсмен уд кары, нош мугорез кыдатон нокинлы ӧй люкетысал. Дышетон удысысь ветеран, Ижысь 48 номеро школаын ужам дышетӥсь Юрий Хакимов вера:- 25 ар физкультурая урокъёсыз нуи, мон вакытэ ваньмыз мукет сямен радъямын вал. Спорт тӥрлык вань пиналъёслы тырмиз, соин ик спортзалъёс ноку буш ӧз улэ. Дышетӥсьёс но мугорзэс кыдатылӥзы. Пиналъёсын ӵош нуналлы быдэ зарядка лэсьтылӥмы. Школаямы продлённой группа ужаз, пиналъёс дыраз сиськылӥзы, дыраз мугорзэс куасаллязы. ГТО-лэсь куронъёссэ одно ик быдэсъяськомы вал. Нош али кыӵе воргоронъёс Атыкай музъеммес утьыны вамышто? Бызьылэмзы но, ыбылӥськемзы но, турникын ӝуткаськемзы гинэ но уг луы. Туж возьыт.Туала вакытэ тросэз арлыдо дышетӥсьёс паймо туала пиналъёслэн азгынмемзылы. Быдэстоно ужъёссэс ӵуказелы кельтозы, нош отӥяз со сярысь воксё но вунэтыны быгатозы. Нош спортэн эшъяськись адямиос сэзьгес луо, азязы пуктэм ужпумъёссэс одно ик быдэстыны тыршо. Бен, одӥг ар куспын югдурез уд тупаты. Тазалыко нылпиосты будэтон понна дэмен сюлмаськоно.Валентина Емельянова. Туспуктӥз Владимир Беломорских.  